Folketing
2013-05-31

Jeg vil rigtig gerne have kastet lys over, hvad der historisk er sket de sidste 20 år. Det bliver der jo også på forskellig vis, kan man sige, men jeg er faktisk mere optaget af at lave om på de ting, som jeg synes har været forfejlet i den indsats, man har lavet de seneste år, og det er vi i gang med. Det vil jeg hellere bruge mine kræfter på. Jeg vil også hellere bruge ministeriets kræfter og økonomiske ressourcer på det end på at sidde og nørde i, hvad der er foregået de sidste 20 år – men jeg anerkender, at det kunne være rigtig interessant. Så bliver jeg bare nødt til at sige, at jeg altså ikke tror, at folk bliver lykkeligere af, at man bare lader dem være, og at den besked, man har til dem, er: Dig har vi ikke brug for, dig har vi ingen forventninger til. Derfor er jeg som Socialdemokrat meget stor tilhænger af, at vi laver en aktiv indsats. Det skal være en aktiv indsats, der giver mening, det skal være en indsats, hvor folk kan honorere de krav, man stiller, men jeg mener ikke, at der kommer noget godt ud af ikke at have forventninger og stille krav til folk. Jeg mener faktisk, at det er at tale ned til folk ikke at have nogen som helst forventninger til dem.